Blomsterpark, zoo og feriecenter har været åbne nogle uger, men lørdag åbner resten af Jesperhus til sæson 2021. Det sker med udsigt til en sommer hvor campingplads og hytteudledning må melde alt udsolgt. Allerede nu ligger bookingerne på overnatning 50 procent over niveauet på det tilsvarende tidspunkt rekordsæsonen 2020, oplyser Jesperhus i en pressemeddelelse. - Vi kigger ind i en sommersæson med meget få hytter tilbage, og en godt fyldt campingplads, hvor der dog stadig er pladser hist og her hen over sommeren. Men alt i alt tegner det til en fantastisk sæson, og vi glæder os helt vildt til at kunne åbne igen og byde gæsterne velkomne indenfor, siger direktør for Jesperhus Peter Overgaard. Har investeret i oplevelser til børn Når Jesperhus åbner lørdag, er det en fuld åbning, der finder sted. - Det betyder, at vores gæster igen kan glæde sig til at bruge vores indendørs faciliteter som Hugo´s Badeland, Zik & Zak´s Legeland, Junglen med Zoo, Bowlingcentret og så videre, lyder det fra Peter Overgaard. Jesperhus har lavet flere store investeringer hen over vinteren. - Vi har bygget seks nye tematiserede Pirathuse med plads til ti personer, vi har udbygget badefaciliteterne i Hugo´s Badeland for at øge kapaciteten og hygiejnen, ligesom vi har investeret i endnu flere oplevelser til børnene, fortæller Peter Overgaard.

Opsummering:
Når Jesperhus lørdag åbner de sidste dele af centeret, er det med 50 procent flere bookinger på overnatning i forhold til rekordsæsonen 2020.